
1. Rolul Parlamentului European în ansamblul sistemului instituţional european

 

1. Importanţa dimensiunii parlamentare a modelului instituţional european

 

Uniunea Europeană deţine un sistem instituţional, unic în lume, în care statele independente cooperează, într-un cadru instituţional comunitar, ele reprezentând, în acelaşi timp, interesele comunitare şi interesele ţărilor membre. Actualmente, în cadrul acestui sistem instituţional, Comisia Europeană apără, în mod special, interesele comunitare; în Consiliul Uniunii Europene este reprezentat fiecare guvern naţional, iar Parlamentul European este ales direct de către cetăţenii Uniunii Europene, prin ceea ce reprezintă procesul alegerilor europene. Parlamentul European constituie, astfel, dimensiunea parlamentară a sistemului instituţional european. Triunghiul instituţional (Comisie – Parlament – Consiliu) este nucleul acestui sistem şi el interacţionează permanent cu celelalte instituţii comunitare (Comitetul Economic şi Social, Comitetul Regiunilor, Curtea de Justiţie, Curtea de Conturi, Banca Centrală Europeană, Banca Europeană de Investiţii etc). Sistemul comunitar european a reprezentat o tentativă originală de corelare a intereselor naţionale cu cele comunitare, de căutare, identificare şi echilibrare a intereselor de tip comunitar. Mulţi teoreticieni au subliniat că experienţa construcţiei europene a fost experienţa realizării echilibrului dintre dimensiunile supranaţional şi interguvernamental, caracteristică esenţială a arhitecturii instituţionale stabilite de Tratatul de la Roma (1957).

Încă de la lansarea proiectului politic european, s-a pus problema legitimităţii instituţiilor europene, iar parlamentarismul european a devenit forma de căutare permanentă a legitimităţii deciziilor politice la nivel european.

În ultimele decenii, documentele europene au abordat deschis problema deficitului democratic al procesului integrării europene ceea ce a determinat ca, în 1986, prin Actul Unic European, să se întărească dimensiunea parlamentară a sistemului instituţional european. S-a instituit, astfel, dialogul Parlament European – Consiliu – Comisie Europeană şi s-a introdus procedura codeciziei. Parlamentul European a trecut astfel de la statutul de adunare consultativă la statutul de colegislator. Parlamentul European influenţează, de asemenea, numirea Comisiei Europene, prin acordarea votului de învestitură, ceea ce a întărit dimensiunea parlamentară a modelului european. Ca în orice model democratic parlamentar, identitatea politică a executivului a reflectat, parţial, identitatea politică a Parlamentului European. De-a lungul timpului, Parlamentul European a avut un rol tot mai complex, ceea ce a impus exprimarea unei majorităţi coerente şi solide în activitatea sa. Acest proces a fost dificil de realizat, întrucât, în cadrul fiecărui grup politic european s-au manifestat diferenţe ideologice semnificative (de exemplu, socialismul francez a fost diferit de New Labour britanic; în cadrul Partidului Popular European coexistau federalismul creştin democrat cu conservatorii britanici eurosceptici etc.).

După căderea Zidului Berlinului, Europa s-a aflat în faţa unor provocări majore legate de extinderea Uniunii Europene. În 1993, după o perioadă de reflecţie politică profundă, Uniunea Europeană a decis extinderea spre Est, ceea ce a declanşat probleme economice şi politico-juridice majore. Această reformă de mare amploare a Uniunii Europene a redeschis “şantierul instituţional european”, sistemul instituţional european aflându-se în faţa provocării majore de a pune în practică exigenţele eficacităţii şi pe cele ale democraţiei. Noul mod de desfăşurare a alegerilor europene, care vor avea loc în anul 2004, va oferi o bază democratică solidă procesului de integrare europeană, care va avea nu numai o monedă unică ci şi un scrutin la nivel european.

 

1.2. Structura şi principalele funcţii ale Parlamentului European

 

După cum se menţiona în Tratatul de la Roma (1957), Parlamentul European reprezintă “cetăţenii statelor reunite în Comunitate”. Din iulie 1979, Parlamentul European a fost ales, pentru prima dată, prin sufragiu universal direct. Legitimat astfel, el a dobândit din ce în ce mai multă putere, mai ales ca urmare a Tratatului de la Maastricht din 1992 şi a Tratatului de la Amsterdam, din 1997. Parlamentul European a devenit, astfel, un veritabil for legislativ, exercitând competenţe comparabile cu cele ale parlamentelor naţionale. În prezent, 375 de milioane de europeni din 15 ţări membre ale Uniunii Europene sunt reprezentaţi de 626 deputaţi ai Parlamentului European, cu un mandat valabil pe o perioadă de cinci ani.

Parlamentul European reuneşte, în formaţiuni politice paneuropene, marile tendinţe politice existente la nivelul ţărilor membre. Grupurile politice prezente în Parlamentul European sunt: 

· Grupul Partidului Popular European (Creştin-Democrat) şi al Democraţilor Europeni (EPP – ED);

· Grupul Partidului Socialiştilor Europeni (PSE);

· Grupul Partidului European Liberal, Democrat şi Reformist (ELDR);

· Grupul Confederal al Stângii Europene Unite/Stânga Verde Nordică (GUE/NGL);

· Grupul Verzilor/Alianţa Liberă Europeană (Greens/EFA);

· Grupul Uniunii pentru o Europă a Naţiunilor (UEN);

· Grupul Europa Democraţiilor şi Diversităţii (EDD);

· Grupul Membrilor Independenţi (NI). 

Organizarea şi funcţionarea acestei instituţii este reglementată de Regulamentul Parlamentului European. Organele europene de conducere ale Parlamentului European sunt Preşedintele, Biroul, Conferinţa preşedinţilor şi Conferinţa preşedinţilor de comisii.

Preşedintele coordonează întreaga activitate a Parlamentului European şi a organismelor sale. Acesta prezidează şedinţele în plen, şedinţele Biroului şi cele ale Conferinţei preşedinţilor. El reprezintă Parlamentul în relaţiile cu celelalte instituţii şi pe plan internaţional.

Biroul are competenţe în stabilirea bugetului Parlamentului, în soluţionarea problemelor administrative, de personal şi de organizare. Biroul este alcătuit din preşedinte, 4 vicepreşedinţi şi 5 chestori. 

Conferinţa preşedinţilor este alcătuită din Preşedintele Parlamentului şi preşedinţii grupurilor politice. Ea stabileşte competenţele şi numărul de membri ai comisiilor şi ai grupurilor parlamentare, pregăteşte calendarul şi ordinea de zi pentru şedinţele în plen. De asemenea, examinează recomandările Conferinţei preşedinţilor de comisii privind activitatea în comisii şi ordinea de zi a sesiunilor. 

Parlamentul organizează o sesiune anuală şi poate fi convocat, în sesiune extraordinară, la cererea majorităţii membrilor săi, a Consiliului European sau a Comisiei Europene. În cadrul Parlamentului European funcţionează comisiile parlamentare care se reunesc în intervalul dintre sesiuni. Comisiile parlamentare pot fi: permanente, temporare, temporare de anchetă, comisii parlamentare mixte, la care participă reprezentanţi ai parlamentelor statelor asociate sau ale statelor cu care au fost angajate negocieri în vederea aderării.

În prezent, Parlamentul European îndeplineşte următoarele funcţii esenţiale:

· funcţia legislativă – se referă la rolul Parlamentului European de a pregăti şi elabora legislaţie comunitară în anumite domenii;

· funcţia de control – prin care Parlamentul European exercită un control politic asupra altor instituţii ale comunităţii europene. Actualmente, Comisia Europeană elaborează pentru Parlamentul European un Raport general anual, iar Parlamentul are drept de veto asupra activităţii Comisiei. Dacă o moţiune de cenzură este adoptată cu o majoritate de 2/3, în Parlamentul European, întreaga Comisie Europeană trebuie să demisioneze şi să fie înlocuită (cum a fost cazul Comisiei Santer). Parlamentul European poate adresa Comisiei Europene şi Consiliului European interpelări în scris sau întrebări directe în sesiunile plenare, realizând astfel un control permanent asupra politicii comunitare.

· funcţia electivă a Parlamentului european – reprezintă atribuţia acestuia de a face nominalizările pentru posturile de conducere ale altor instituţii ale comunităţii europene şi de a acorda votul de investitură;

· funcţia bugetară – Parlamentul European şi Consiliul European sunt cele două instituţii care au autoritatea de a stabili bugetul pentru desfăşurarea activităţii la nivelul Uniunii Europene;

· funcţia de dezvoltare a sistemului – se referă la contribuţia Parlamentului European la dezvoltarea instituţiilor europene;

· funcţia politică – prin exercitarea celor trei funcţii fundamentale – legislativă, bugetară şi de control – Parlamentul European a dobândit un rol politic din ce în ce mai important.

Prin Tratatul de la Maastricht s-au adus importante modificări în competenţele Parlamentului European, amplificându-se astfel influenţa sa, în special, în procedura de decizie, la nivel european. Luarea deciziilor la nivelul Uniunii Europene implică, în principal, Comisia Europeană, Parlamentul European şi Consiliul Uniunii Europene.

Pentru adoptarea unor texte legislative la nivel european există, în principal, trei proceduri: codecizia, consultarea şi avizarea proiectelor legislative. Aceste proceduri se definesc prin modul de interacţiune dintre Parlamentul European, Consiliul Uniunii Europene şi Comisia Europeană.

Comisia Europeană alege procedura corespunzătoare fiecărui nou act legislativ, în conformitate cu tipul propunerii legislative. În procedura de consultare, Parlamentul European exprimă doar acordul său, în timp ce, în procedura codeciziei el are aceeaşi putere de decizie în procesul adoptării textului de lege propus ca şi Consiliul European.

Comisia Europeană adresează simultan propunerea legislativă celor două instituţii. În cazul în care între cele două instituţii se manifestă un dezacord, se reuneşte Comitetul de conciliere compus dintr-un număr egal de reprezentanţi ai Consiliului European şi ai Parlamentului European, la care asistă şi reprezentanţi ai Comisiei Europene care, de asemenea, participă la discuţii. Textul comun adoptat este retrimis Parlamentului European şi Consiliului pentru o nouă lectură în scopul adoptării textului final. Domeniile supuse procedurii de codecizie sunt: problema discriminării minorităţilor, libertatea circulaţiei şi dreptul la rezidenţă, libertatea circulaţiei forţei de muncă, securitatea socială, transporturile, piaţa internă, locurile de muncă, lupta împotriva excluderii sociale, egalitatea şanselor, aplicarea deciziilor privind Fondul social european, educaţia şi formarea profesională, cultura, sănătatea, protecţia consumatorilor, aplicarea deciziilor privind Fondul european de dezvoltare regională, cercetarea, mediul înconjurător, transparenţa, corupţia.

În procedura de consultare, Comisia Europeană adresează o propunere, în acelaşi timp, Consiliului European şi Parlamentului European. Totodată, Consiliul European consultă în mod oficial atât Parlamentul European cât şi alte instanţe europene. Conform procedurii de consultare, Parlamentul European poate aproba, respinge sau amenda propunerea Comisiei Europene. Dacă Parlamentul European propune amendamente, Comisia Europeană examinează ansamblul modificărilor propuse. Dacă aceste modificări sunt acceptate, propunerea legislativă modificată va fi trimisă Consiliului European. Acesta examinează propunerea pe care fie o aprobă, fie îi aduce noi amendamente. Domeniile supuse procedurii de consultare sunt: revizuirea Tratatelor, problemele privind discriminarea, cetăţenia europeană, agricultura, acordarea vizelor, acordarea azilului, imigrarea şi alte politici privind circulaţia persoanelor, regulile privind concurenţa, fiscalitatea, relaţiile dintre statele membre.

Procedura avizului se aplică în situaţia în care Consiliul European trebuie să obţină avizul Parlamentului European înaintea luării deciziilor în cazul unor probleme fundamentale. Procedura este asemănătoare cu procedura consultării, cu diferenţa că Parlamentul nu poate amenda o propunere, însă o poate aproba sau respinge în întregul ei. Domeniile în care se aplică procedura avizului sunt: proiectele şi structura Băncii Centrale Europene, fondurile structurale, procedura electorală stabilită pentru alegerile europene, anumite acorduri internaţionale, aderarea a noi state la Uniunea Europeană

În concluzie, se poate afirma că, Parlamentul European, care iniţial a avut doar un rol consultativ, a devenit o instituţie cu un rol din ce în ce mai complex. Numeroase probleme esenţiale şi sensibile din punct de vedere politic privind integrarea europeană, sunt în prezent supuse unor proceduri decizionale în care Parlamentul European joacă un rol important. Astfel, dialogul dintre Consiliul European şi Comisia Europeană s-a transformat în "trialog", întrucât Parlamentul European a obţinut puteri de negociere ce-i permit să modifice esenţial directivele, reglementările şi deciziile, la nivel european.

Noile funcţii ale Parlamentului European care vor fi redefinite în cadrul noului Tratat Constituţional se află actualmente în centrul dezbaterilor forumurilor europene.

 

1.3 Scurt istoric al alegerilor europene

Încă de la Conferinţa de la Paris, din 8 aprilie 1951, s-a pus problema constituirii unei adunări parlamentare la nivel european, pentru a contrabalansa puterea de decizie a celorlalte instituţii europene şi pentru a realiza un real control parlamentar al procesului construcţiei europene. În articolele 20-25 ale Tratatului de la Paris s-au definit competenţele Adunării comune a Comunităţii Economice Europene compuse din delegaţi ai parlamentelor naţionale, desemnaţi în cadrul parlamentelor naţionale prin proceduri specifice fiecărui parlament sau prin vot universal, direct stabilit de fiecare ţară în parte. Iniţial, numărul parlamentarilor a fost fixat la 78. Astfel, Adunarea comună s-a reunit, pentru prima dată, la 10 septembrie 1952, sub preşedinţia lui Paul-Henri Spaak.

La 25 martie 1957, prin Tratatele de la Roma, au fost create instituţii europene precum Comisia, Consiliul de Miniştri, Adunarea comună, Curtea de Justiţie, Comitetul Economic şi Social. De la crearea sa şi până în prezent, au avut loc evenimente importante în activitatea Parlamentului European precum: dobândirea oficială, la 30 martie 1962, a denumirii de Parlament European, mărirea numărului de deputaţi europeni odată cu aderarea altor ţări la Uniunea Europeană, adoptarea Actului Unic intrat în vigoare în 1987, care a adus modificări ale rolului Parlamentului European.

Una din problemele centrale, aflate în dezbaterea instituţiilor europene, a fost aceea a modului în care să se desfăşoare alegerile pentru Parlamentul European. Încă din anul 1960, a fost elaborat un proiect referitor la alegerea deputaţilor europeni prin vot universal, direct, uniform - în toate ţările membre. S-a pus, de asemenea, problema măririi numărului parlamentarilor şi a prelungirii duratei mandatului de la 1 la 5 ani. În anul 1969, Consiliul European a respins acest proiect. La summit-ul european de la Paris, din 9-10 decembrie 1974, s-a stabilit ca obiectiv politic prioritar organizarea alegerilor europene în fiecare stat membru. În 1976, s-a dezbătut, la nivel european, cadrul general de desfăşurare a alegerilor europene pentru Parlamentul European şi, în 1979, s-a fixat perioada în care se vor organiza alegerile (7-10 iunie). S-a stabilit, de asemenea, ca listele electorale să fie elaborate la nivel naţional.

Din 1979 şi până în prezent s-au desfăşurat 5 legislaturi, în perioadele 1979-1984, 1984-1989, 1989-1994, 1994-1999 şi 1999-2004 (vezi Anexa, Tabelele 1-5).

 

1.4 Alegerile europene – modalităţi variate de scrutin

Procedurile electorale pentru desfăşurarea alegerilor europene nu au fost uniforme, statele membre putând adopta moduri de scrutin variate – proporţional sau majoritar, uninominal sau pe liste. Drept la vot au toţi cetăţenii Uniunii Europene care au peste 18 ani şi au dreptul deplin de vot în ţara lor de origine. La ultimele alegeri europene, care s-au desfăşurat în anul 1999, modurile de scrutin au înregistrat schimbări importante, ele variind de la ţară la ţară.

În Austria, alegerile europene s-au desfăşurat în baza Legii constituţionale a Federaţiei austriece (1929), modificată de Legea federală nr.1013 (1994) şi a Legii electorale nr. 117/96, modificată de Legea federală nr. 162/98.

Scrutinul s-a realizat prin reprezentarea proporţională la nivel naţional. Alegătorii au putut vota pentru o listă şi, în plus, au putut să-şi exprime preferinţa pentru anumiţi candidaţi din acea listă.

Repartizarea voturilor s-a făcut prin metoda d’Hondt. Împărţirea voturilor s-a efectuat la nivel naţional. Lista care nu a obţinut 4% din voturi a fost exclusă de la repartizarea mandatelor. Mandatele au fost atribuite în funcţie de numărul de voturi de pe liste.

În Belgia, alegerile europene, din anul 1999, s-au desfăşurat în baza legii electorale din 23 martie 1989, modificată prin legea din 11 aprilie 1994, prin legea din 29 aprilie 1994 şi prin legea din 5 aprilie 1995.

Scrutinul s-a realizat prin reprezentare proporţională pe baza a patru circumscripţii electorale (regiunea flamandă, regiunea valonă, regiunea germanofonă şi regiunea Bruxelles-ului) şi trei colegii electorale. 14 deputaţi sunt aleşi de către Colegiul electoral format din Flandra şi Bruxelles, 10 deputaţi sunt aleşi de către Colegiul electoral francofon (Valonia şi Bruxelles), 1 deputat este ales de către Colegiul electoral germanofon.

Finanţarea s-a stabilit prin legea din 14 mai 1994, modificată de legea din 25 iunie 1998 (maxim 45 milioane per listă). Legea prevede limitarea depozitelor cu mai mult de 3 luni înainte de alegeri.

În Danemarca, alegerile din 1999 s-au desfăşurat în baza Legii electorale din 4 martie 1994, modificată prin legile adoptate de Folketing la 22 mai 1996, 13 ianuarie 1997 şi 4 mai 1998.

Scrutinul s-a realizat prin reprezentare proporţională la nivel naţional (Insulele Feroe şi Groenlanda nu fac parte din Uniunea Europeană). Alegătorii au putut vota o listă întreagă sau un anume candidat de pe listă. De menţionat faptul că partidele puteau indica alegătorilor care sunt candidaţii preferaţi pe liste.

Repartizarea mandatelor s-a făcut prin metoda d’Hondt. Indiferent dacă au fost votaţi individual sau în cadrul unei liste, au fost aleşi candidaţii care au obţinut în total cel mai mare număr de voturi.

Pentru finanţarea alegerilor nu s-au acordat fonduri de către stat.

În Finlanda, alegerile din 1999 s-au desfăşurat în baza noii legi electorale, adoptate la 2 octombrie 1999 (nr.714/98), lege ce a modificat în totalitate legea electorală anterioară.

Scrutinul s-a realizat prin reprezentare proporţională la nivel naţional. Repartizarea voturilor s-a făcut prin metoda d’Hondt. O dată stabilit numărul de mandate la care are dreptul fiecare partid, fiecare alianţă electorală şi fiecare listă comună, candidaţii aflaţi pe liste sunt clasaţi în funcţie de numărul total de voturi obţinute. Nu au existat dispoziţii specifice privind finanţarea. Proiectul de buget pentru anul 1999 prevedea acordarea a 6 milioane de mărci finlandeze (circa 1 milion de euro) pentru finanţarea activităţii de informare de către partidele politice cu privire la alegerile pentru Parlamentul European.

În Franţa, alegerile europene din anul 1999 s-au desfăşurat în baza Legii nr.77-729 din 7 iulie 1977 şi Decretului nr.79-160 din 28 februarie 1979.

Scrutinul s-a realizat prin reprezentarea proporţională la nivel naţional. Repartizarea mandatelor s-a făcut prin regula celei mai mari majorităţi. S-a votat pe liste fixe, fiind interzis votul preferenţial. Împărţirea se face la nivel naţional. Listele care n-au obţinut 5% din voturi nu participă la repartizarea mandatelor. Listele conţin 87 de nume.

Referitor la finanţare, se poate menţiona că au fost prevăzute fonduri de campanie partidelor care au obţinut mai mult de 5% din voturi (în conformitate cu dispoziţiile legii din 15 ianuarie 1990 privind finanţarea şi plafonul de fonduri pentru campanii electorale). Plafonul a fost de 58 800 000 FF pentru fiecare listă.

În Germania, reglementările privind alegerile europene sunt stipulate în Legea electorală din 16 iunie 1978, modificată la 11 noiembrie 1993 şi 18 iunie 1997.

Scrutinul s-a realizat prin reprezentare proporţională, partidele putând prezenta fie o listă federală fie o listă la nivel de regiune.

Repartizarea mandatelor s-a făcut prin metoda Hare-Niemeyer. O listă trebuie să adune mai mult de 5% din voturi la nivel naţional pentru a putea obţine mandate. Împărţirea mandatelor se face la nivel federal. Listele sunt fixe.

În ceea ce priveşte finanţarea, fiecare partid a primit, în urma alegerilor, un fond care să acopere cheltuielile electorale proporţional cu sufragiile obţinute (fiecare listă obţine 1,3 DM pentru fiecare vot obţinut în limita a 5 milioane de voturi şi 1 DM pentru voturile peste această limită). La această finanţare au dreptul toate listele care au obţinut peste 5% din voturi.

În Grecia, alegerile europene din 1999 s-au desfăşurat în baza legii electorale din 20 iulie 1981, legea nr.1443/84 şi legea nr. 2623/98.

Scrutinul s-a realizat prin reprezentare proporţională la nivel naţional.

Nu au putut participa la repartizarea mandatelor decât partidele care au obţinut peste 3% din voturi. Alegătorii au votat în favoarea unei singure liste. A fost interzis votul preferenţial. Mandatele au fost atribuite în ordinea candidaţilor aflaţi pe liste.

Dreptul la finanţare l-au avut doar partidele ai căror reprezentanţi, aleşi deputaţi europeni, au obţinut peste 1,6% din totalul de voturi exprimate.

În Irlanda, alegerile s-au desfăşurat în baza Legii electorale din 1992, a Legii privind desfăşurarea alegerilor pentru Parlamentul European din 1997, a legii electorale din 1997, a legii electorale din 1998 şi dispoziţiilor privind alegerile Parlamentului European din 1998. 

Modul de scrutin este cvasi-proporţional. Numele candidaţilor sunt trecute în ordine alfabetică pe buletinele de vot. Alegătorul votează pentru un candidat şi, în acelaşi timp, marchează ordinea preferinţelor pentru candidaţii la care ar dori să meargă votul său în cazul în care candidatul desemnat de el nu a obţinut numărul de voturi necesar. Candidaţii care au atins cota electorală necesară sunt aleşi. Voturile candidaţilor care nu au obţinut cota electorală necesară sunt repartizate în mod proporţional între ceilalţi candidaţi pentru care au fost exprimate preferinţele.

În Italia, alegerile europene s-au desfăşurat în baza Legii nr.18 din 24 ianuarie 1979, modificată de Legea nr.61/84, Legea nr.9/89 şi Decretul-lege nr.408/94. 

Scrutinul s-a realizat prin reprezentare proporţională pe bază naţională, teritoriul fiind divizat în 5 regiuni. Mandatele sunt atribuite pe baza voturilor obţinute pe fiecare listă naţională. Mandatele atribuite fiecărei liste au fost repartizate în funcţie de circumscripţii şi atribuite candidaţilor care au obţinut cele mai multe voturi. Mandatele care nu au fost atribuite prin această repartiţie sunt atribuite listelor naţionale. 

În Luxemburg, alegerile europene din anul 1999 s-au desfăşurat în baza legilor din 25 februarie 1979, modificate de legile din 14 martie 1984 şi legea din 28 ianuarie 1994 privind alegerile reprezentanţilor Marelui Ducat al Luxemburgului.

Scrutinul s-a efectuat prin reprezentare proporţională naţională (circumscripţie unică). Repartizarea mandatelor s-a făcut prin metoda d’Hondt. Alegătorii au avut posibilitatea fie să atribuie mandatele în bloc pe o singură listă, fie să le atribuie diferiţilor candidaţi, pe diferite liste. Dacă s-a optat pentru o listă întreagă dar care are mai puţin de şase candidaţi atunci se pot alege ceilalţi candidaţi de pe alte liste. O listă nu poate conţine mai mult de 12 candidaţi. Mandatele au fost atribuite în funcţie de numărul de voturi pe care diferiţi candidaţi şi diferite liste le-au obţinut.

În Olanda, după anul 1993, alegerile europene s-au desfăşurat în baza Legii electorale.

Scrutinul s-a realizat prin reprezentare proporţională, integral la nivel naţional. Există 19 circumscripţii, dar fără valoare administrativă, voturile fiind atribuie la nivel naţional. Împărţirea voturilor s-a făcut prin sistemul d’Hondt. Votul a fost preferenţial.

În Portugalia alegerile s-au desfăşurat în baza Legii electorale din 29 aprilie 1987.

Scrutinul s-a efectuat prin reprezentare proporţională naţională.

Repartizarea voturilor între diferite liste s-a făcut prin metoda d’Hondt, conform cu dispoziţiile regimului electoral general, putând fi votată numai lista, în întregimea ei (vot blocat).

În Spania, alegerile s-au desfăşurat în baza Legii organice din 19 iunie 1985 privind regimul electoral general, modificată de Legea organică din 2 aprilie 1987, legea din 13 mai 1991 şi legea din 2 noiembrie 1992; decretul regal din 5 aprilie 1991 asupra dispoziţiilor privind procesul electoral, modificat în 16 aprilie 1993. 

Scrutinul s-a realizat prin reprezentare proporţională la nivel naţional Repartizarea voturilor s-a făcut prin sistemul d’Hondt.

În Suedia, alegerile s-au desfăşurat în baza Legii electorale din 17/4/1997.

Scrutinul s-a efectuat prin reprezentare proporţională la nivel naţional. Alegătorii pot vota pentru un partid politic sau pot alege un candidat de pe o listă. Repartizarea voturilor s-a realizat prin metoda St.Lagüe (modificată). Nu au putut participa la repartizarea mandatelor decât partidele care au obţinut peste 4% din voturile validate. Voturile în favoarea candidaţilor au prioritate în ordinea stabilită de partid. Pentru a fi bine plasat pe listă, candidatul trebuie să obţină minim 5% din totalul voturilor obţinute de partid. Candidatul care a obţinut cele mai multe voturi va fi cap de listă.

În Marea Britanie, alegerile s-au desfăşurat în baza Legii electorale din 5 mai 1978, modificată prin legea din 1981 privind alegerile europene, modificată la 15 februarie 1994, după ce s-a modificat numărul deputaţilor europeni. Ca urmare a legii din 14 ianuarie 1999 privind alegerile europene, pentru prima dată în Anglia, Scoţia şi Ţara Galilor s-a aplicat sistemul de reprezentare proporţională.

Scrutinul s-a realizat prin reprezentare proporţională la nivel regional, prin votul întregii liste (vot blocat), în 11 regiuni. Repartizarea mandatelor s-a făcut prin metoda d’Hondt. Reprezentarea proporţională a fost bazată pe un sistem de vot unic, transferabil, pentru cele trei mandate ce i-au revenit Irlandei de Nord.

Pentru alegerile europene ce se vor desfăşura în anul 2004, vor interveni noi modificări la nivel naţional şi european, ce vor fi dezbătute în Parlamentul European, în luna ianuarie 2004.

 

2. Caracteristici generale ale desfăşurării alegerilor europene

 

2.1 Alegerile europene – mod de reflectare a problemelor politice naţionale

 

Studiul istoriei alegerilor parlamentare a pus în evidenţă particularităţi şi consecinţe politice importante pentru evoluţia spaţiului politic european şi pentru configuraţiile politice naţionale. Analiştii au constatat că există o interacţiune puternică între dezbaterile, problemele generate de procesul integrării europene şi sistemele politice naţionale (alianţele, alinierile politice, opoziţiile politice tradiţionale, europenizarea partidelor la nivel naţional). În aceeaşi perioadă, s-a constituit electoratul european (European Voter), un tip de electorat specific care trebuie abordat printr-un model de analiză electorală aparte, capabil a se adapta unei realităţi foarte complexe şi dinamice.

Alegerile europene care s-au desfăşurat, începând din anul 1979 şi până în prezent, au reprezentat o “radiografie” politică a situaţiei din fiecare ţară europeană. De-a lungul timpului, campaniile electorale pentru alegerile europene s-au centrat, mai ales, pe probleme marcate de specificul naţional şi de problemele politice naţionale. În 1999, de exemplu, războiul din Kosovo devenise o problemă care a preocupat toate ţările europene, dar reacţiile şi amploarea lor au fost diferite de la ţară la ţară. În Grecia, întreaga viaţă politică a fost preocupată de situaţia din Balcani, în timp ce în Austria, problema neutralităţii a stat în centrul dezbaterilor electorale. În Germania, partidele din estul ţării au pledat pentru neintervenţia militară, în timp ce în restul ţării partidele germane au susţinut războiul.

O altă temă centrală a campaniilor a fost aderarea la zona euro, ea constituind subiectul unor dezbateri intense în Germania, Marea Britanie şi Suedia. Demn de remarcat este faptul că, în istoria alegerilor europene, extinderea Uniunii Europene către ţările din Europa Centrală şi de Est nu a produs reacţii politice semnificative decât în Austria şi Suedia.

Studiile au arătat rolul deosebit pe care l-au avut situaţiile politice din fiecare ţară, care au influenţat semnificativ desfăşurarea alegerilor europene. De exemplu, în Olanda, un rol deosebit au avut crizele politice, mai ales cea determinată de perspectiva guvernului Wim Kok.

În 1999, alegerile europene au fost cuplate cu desfăşurarea alegerilor naţionale în cinci ţări europene (Belgia, Luxemburg, Spania, Irlanda, Italia) sau au fost influenţate de desfăşurarea viitoarelor alegeri legislative (Austria, Spania, Portugalia). Aceste conectări ale alegerilor europene cu planul politic naţional au determinat, implicit, o polarizare a campaniei pentru alegerile europene în jurul problemelor specifice naţionale.

În 1999, în Austria şi Portugalia, alegerile europene au constituit un adevărat test electoral înaintea desfăşurării alegerilor legislative. Analiştii apreciază că un element deosebit de important a fost faptul că listele electorale pentru alegerile europene s-au constituit la nivel naţional, ceea ce a pus în evidenţă limitele existenţei, de fapt, a unui spaţiu public european în care să se structureze partide politice transnaţionale. Grupurile politice din Parlamentul European s-au constituit pe baza partidelor politice de la nivel naţional, ele confruntându-se cu dificultatea de a elabora programe politice care să depăşească interesele politice naţionale. O încercare aparte, în acest context, a fost elaborarea, în 1999, a unei platforme comune a partidelor socialiste şi social-democrate din Europa. 

Cercetătorii au subliniat că alegerile europene au fost expresia jocurilor politice şi intereselor naţionale ale ţărilor europene. Studiul lor a exprimat sintetic această concluzie, numind alegerile europene “cincisprezece alegeri naţionale pentru un Parlament European”, fapt cu consecinţe politice importante asupra legitimităţii instituţiilor europene, asupra echilibrului instituţional european. Această problemă a stat în atenţia instituţiilor europene care au încercat să modifice modul de scrutin la nivel european.

 

2.2 O creştere semnificativă a absenteismului electoral

 

Referitor la fenomenul absenteismului crescut manifestat în cadrul alegerilor europene, datele au pus în evidenţă că, în medie, mai puţin de jumătate din electoratul european s-a prezentat la urne (49,6%) pentru a alege reprezentanţii în parlamentul de la Strasbourg (vezi Anexa, Tabelul 6). Chiar dacă, în general, la alegerile europene participă mai puţini cetăţeni decât la alegerile naţionale (legislative sau prezidenţiale), în 1999 s-a înregistrat cea mai scăzută rată de participare din istoria alegerilor europene. Rezultatele au pus în evidenţă creşterea absenteismului electoral, fenomen care se explică prin acţiunea mai multor factori, mai ales prin declanşarea, în aceeaşi perioadă, a crizei din Kosovo. În 1999, în 12 ţări din 15, absenteismul a crescut faţă de alegerile precedente, ceea ce a constituit un semnal politic semnificativ pentru partizanii procesului construcţiei europene care sperau ca votul direct pentru Parlamentul European să întărească legitimitatea acestuia. Această situaţie generală a participării electorale la nivel european s-a manifestat diferit în variate ţări europene.

În 1999, participarea electorală a fost mai scăzută în nordul continentului: Marea Britanie a bătut recordul de absenteism (23,1%), iar în Olanda (29,9%) şi Suedia (38,8%) s-au înregistrat participări scăzute. În Finlanda, scăderea participării electorale a fost deosebită înregistrând 30,1% faţă de 60,3%, în 1996, când alegerile europene s-au desfăşurat simultan cu alegerile locale. La aceste alegeri, o participare medie s-a înregistrat în ţări europene precum Franţa (46,7%), Germania (45,2%), Austria (49%) şi Irlanda (50,7%). Gradul de participare la vot a fost determinat, în mare parte, de conjuncturile politice de la nivel naţional. În Spania, în 1996, s-a manifestat un absenteism crescut, ca urmare a reacţiei de protest a electoratului faţă de politica desfăşurată la nivel naţional de guvernul condus de Felipe Gonzales. În 1999, participarea electorală în Spania şi Portugalia a crescut, un rol important având şi faptul că alegerile europene s-au desfăşurat în aceeaşi zi cu alegerile locale şi regionale. În Portugalia, în 1999, creşterea electorală la alegerile europene s-a datorat mai ales prezenţei pe liste a unor mari personalităţi politice, precum Mario Soares, care beneficia de o popularitate crescută în opinia publică portugheză.

Participarea electorală a fost crescută în ţările europene în care votul a fost obligatoriu – Belgia (90%) şi Luxemburg (85,8%) – mai ales că, în paralel, s-au desfăşurat alegerile naţionale şi regionale. Şi în Italia, alegerile europene din 1999 s-au desfăşurat în aceeaşi zi cu cele locale, ceea ce a determinat o participare la vot de 70,8%. Din această perspectivă, analiştii politici au concluzionat astfel că nu există o relaţie mecanică între adeziunea la proiectul european şi participarea electoratului la alegerile europene.

 

2.3 Schimbări ale spectrului politic european

 

În istoria desfăşurării alegerilor europene s-a putut constata faptul că, în cadrul lor, s-a manifestat o multiplicitate deosebită a listelor electorale şi majorităţi în continuă schimbare.

În Germania, în Spania şi în Grecia au fost înregistrate, în 1999, 30 de liste, în Franţa şi Italia 20, iar în Suedia 19. Listele au fost mai numeroase acolo unde a funcţionat scrutinul de tip majoritar. Din experienţa ultimelor decenii a rezultat că la campaniile electorale europene au participat atât partide mari, de guvernare, bine ancorate pe scena politică naţională, cât şi partide mici, mişcări ecologiste şi minorităţi regionale (ca Liga Nordului în Italia, catalanii în Spania etc.). Aceste partide mici au profitat de scrutinul majoritar, de decupajul circumscripţiilor electorale, specific alegerilor europene, devenind vizibile electoral şi obţinând chiar rezultate electorale importante.

Candidaţii partidelor înscrise pe listele electorale s-au orientat, în general, pe două coordonate: pro şi antieuropene.

În 1999, în Danemarca, partidele mici antieuropene (“Mişcarea din iunie” şi “Mişcarea populară anti-UE”) şi-au menţinut locurile obţinute în 1994.

În Marea Britanie au ieşit în evidenţă două liste electorale, cu poziţii opuse în dezbaterea europeană (UK Independence Party – antieuropean şi Pro-Euro Conservative Party – conservator, proeuropean).

În cadrul alegerilor europene, numeroase liste electorale s-au constituit în jurul unor personalităţi deosebite, cum ar fi lista “Democratici” din Italia, în care partidul lui Romano Prodi a ales-o cap de listă pe actriţa Gina Lollobrigida, obţinând 7 locuri în Parlamentul European; în Finlanda, fostul campion de automobilism, Ari Vatanen, a fost ales pe lista partidului conservator.

Analiştii politici au subliniat, de asemenea, că rezultatele alegerilor europene au pus în evidenţă ascensiunea partidelor cu orientare politică de dreapta şi scăderea influenţei partidelor socialiste şi social-democrate (mai ales din Franţa, Italia şi Germania). În general, se poate afirma că peisajul politic european reflectat în Parlamentul European s-a orientat mai mult spre dreapta, faţă de situaţia politică din 1979.

În 1999, în Germania, lista CDU/CSU (democrat-creştinii) a câştigat 10 procente şi 6 locuri, faţă de 1994. În Italia, Forza Italia s-a afirmat ca prim partid de opoziţie, iar în Marea Britanie, conservatorii au câştigat 7 procente faţă de 1994 şi au obţinut 36 locuri în Parlamentul European (faţă de 18 locuri în 1994). În Austria, Spania, Finlanda, Suedia, partidele liberale şi/sau conservatoare au înregistrat un progres constant. În Portugalia şi Franţa, social-democraţii s-au menţinut într-o poziţie favorabilă. În Franţa, socialiştii au câştigat voturi faţă de 1994, iar în Portugalia victoria socialiştilor a fost spectaculoasă (au obţinut 43,06% din voturi, cu 10% mai mult faţă de 1994). 

Ecologiştii au obţinut locuri în Parlamentul European, în 11 din cele 15 ţări ale Uniunii Europene (cu excepţia Danemarcei, Spaniei, Greciei şi Portugaliei). Faţă de alegerile europene din 1994, Verzii au câştigat teren politic pe plan european (mai ales în Franţa, Belgia, Finlanda, Austria). În Germania, ei au pierdut însă 5 locuri în Parlamentul European.

Rezultatele electorale înregistrate de-a lungul istoriei alegerilor europene au pus în evidenţă prezenţa unor grupuri politice importante: Partidul Popular European (230 deputaţi), Grupul liberal ELDR (50), Verzii (38), Grupul socialist (180), etc.

 

2.4 Influenţa alegerilor europene asupra politicilor naţionale

 

Aşa cum arată studiul istoriei alegerilor europene, campaniile electorale naţionale au fost influenţate de dezbaterile asupra unor probleme europene. Analiştii au constatat că se poate afirma faptul că alegerile europene au avut consecinţe importante asupra vieţii politice naţionale. În mai multe ţări europene, ele au fost un bun prilej pentru electorat de a-şi exprima insatisfacţia faţă de politica dusă la nivel naţional. În 1994, în Germania, coaliţia roşu/verde (SPD/Verzi) a fost sancţionată după victoria din alegeri, în 1998. În Olanda, rezultatele alegerilor europene au fost interpretate ca un vot-sancţiune pentru situaţia politică marcată de instabilitate guvernamentală.

În Suedia şi Finlanda au fost înregistrate, de asemenea, scăderi masive ale suportului electoral acordat guvernelor social-democrate, ceea ce a constituit un avertisment politic serios. În Marea Britanie, guvernul lui Tony Blair a fost sancţionat pentru politica sa europeană şi internaţională.

În multe ţări europene, alegerile europene s-au desfăşurat la sfârşitul unui ciclu legislativ şi au reflectat echilibrul dintre diferitele forţe politice la nivel naţional. În Spania, în 1999, alegerile europene au evidenţiat sprijinul electoral susţinut acordat guvernului lui José Maria Aznar, iar în Portugalia a fost evidentă menţinerea susţinerii electorale deţinute de socialişti. În Italia, scrutinul european a reprezentat un adevărat test de legitimitate pentru ascensiunea forţelor politice de dreapta.

În multe ţări, voinţa politică exprimată de electoratul european a fost determinată de sentimentul insatisfacţiei faţă de guvernele naţionale, ceea ce a dus la reconstrucţia eşichierului politic naţional (de exemplu în Franţa, din 1999, a început realinierea forţelor politice de centru-dreapta care au câştigat, ulterior, alegerile prezidenţiale şi legislative). Din această perspectivă, unii analişti au numit chiar alegerile europene alegeri intermediare, cu semnificaţii majore pe plan naţional. 

 

2.5 Efectele alegerilor europene asupra evoluţiei Uniunii Europene 

 

Caracteristici generale ale desfăşurării alegerilor europene – centrarea pe probleme naţionale, slaba mobilizare a electoratului, absenţa, într-un anumit sens, a unor reale partide cu reprezentare europeană, manifestarea votului-sancţiune, efectele importante asupra redistribuirii puterii pe plan naţional – se regăsesc de-a lungul întregii istorii a alegerilor europene din 1979 până în 1999.

În acelaşi timp, însă, analiştii politici au consemnat şi importante efecte ale alegerilor europene asupra evoluţiei Uniunii Europene. În acest context, unii analişti au considerat că absenteismul electoral manifestat în cadrul alegerilor europene a constituit un instrument de relativă delegitimare a Parlamentului European, a procesului construcţiei europene în general. Însă prezenţa la referendumurile organizate în diferite ţări europene, cu prilejul ratificării tratatelor europene, a arătat că există un potenţial real de mobilizare a electoratului european (în Danemarca, participarea a fost de 86,5% la ratificarea Tratatului de la Maastricht; în Franţa, 69,7%; în Finlanda, 74% pentru tratatul de aderare; în Suedia, 83,3% tot pentru tratatele de aderare).

Absenteismul care a caracterizat alegerile europene s-a datorat unor factori multipli: nivelul precar al informării, interesul scăzut al media pentru alegerile europene, absenţa unor dezbateri reale legate de problemele europene, criza de reprezentare prezentă în mai multe ţări europene etc. Acest fenomen se înscrie, de altfel, în fenomenul global de scădere a participării electorale, nefiind astfel doar un fenomen european. 

Legitimitatea Parlamentului European a fost, de-a lungul timpului, întărită constant, folosindu-se şi alte forme de poziţionare în raport cu celelalte instituţii europene. Deşi problemele politice naţionale au avut o influenţă deosebită asupra campaniilor electorale pentru alegerile europene, în anchetele realizate la nivel european cetăţenii au declarat şi interesul pentru problemele legate de integrarea europeană, campaniile fiind adesea dezbateri aprinse asupra unor teme europene.

Cercetările au arătat că aceste dezbateri au pus în evidenţă prezenţa unor poziţii polare ale partidelor şi electoratului, pozitive sau negative, şi mai puţin poziţii ambigue. Electoratul european a votat favorabil listele partidelor care şi-au exprimat în mod clar poziţia faţă de problemele europene, ceea ce reflectă prezenţa unor atitudini ferme ale electoratului faţă de procesul integrării europene.

Alegerile europene au avut astfel consecinţe politice importante, directe, la nivel european, producând schimbări ale majorităţii în cadrul Parlamentului European (mai ales după introducerea sufragiului direct şi după schimbările legate de modurile de scrutin la nivel naţional). În concluzie, se poate afirma că aceste schimbări au întărit progresiv orientarea proeuropeană şi au afectat modul de negociere între diferitele instituţii europene. 

Aceste tendinţe au întărit ideea că Parlamentul European va continua să aibă, în viitor, un rol tot mai important, progresist, în cadrul instituţiilor comunitare. În viitor, configuraţia sa va influenţa structura Comisiei Europene, va reflecta modul de constituire a unui real spaţiu politic european.

 

  

 

ANEXA

Rezultatele alegerilor europene (1979-1994)

Tabelul 1 – Pentru prima legislatură – iunie 1979 (%)

	Stat
	PSE
	PPF
	LDR
	RDE
	COM
	NI
	ED
	CI

	BELGIA
	29,2
	41,7
	16,7
	 
	 
	8,3
	 
	4,2

	FRANŢA
	25,9
	11,1
	20,1
	18,5
	23,5
	 
	 
	 

	ITALIA
	16,0
	37,0
	6,2
	 
	29,6
	5,0
	 
	6,2

	OLANDA
	36,0
	40,0
	16,0
	 
	 
	8,0
	 
	 

	MAREA BRITANIE
	22,2
	 
	 
	1,2
	 
	1,2
	75,3
	 

	GERMANIA
	43,2
	51,8
	5,0
	 
	 
	 
	 
	 

	LUXEMBURG
	16,7
	50,0
	33,3
	 
	 
	 
	 
	 

	IRLANDA
	26,7
	26,7
	6,7
	33,3
	 
	 
	 
	6,7

	DANEMARCA
	25,0
	 
	6,2
	6,2
	6,2
	 
	18,7
	25,0


 

Tabelul 2 – Pentru a doua legislatură – iunie 1984 (%)

	Stat
	PSE
	PPE
	LDR
	RDE
	DR
	COM
	ARC
	NI
	ED

	BELGIA
	4,6
	5,1
	11,6
	 
	 
	20,0
	14,3
	 
	 

	FRANŢA
	11,6
	8,5
	25,6
	58,8
	62,5
	21,7
	 
	 
	 

	ITALIA
	7,5
	22,0
	11,6
	 
	31,2
	58,7
	10,0
	42,9
	 

	OLANDA
	5,2
	7,6
	11,6
	 
	 
	 
	10,0
	14,3
	 

	MAREA BRITANIE
	19,1
	 
	 
	2,9
	 
	 
	 
	14,3
	73,0

	GERMANIA
	19,1
	34,8
	 
	 
	 
	 
	35,0
	 
	 

	LUXEMBURG
	1,2
	2,5
	2,3
	 
	 
	 
	 
	 
	 

	IRLANDA
	 
	5,1
	2,3
	23,5
	 
	 
	 
	 
	 

	DANEMARCA
	1,7
	0,9
	4,7
	 
	 
	4,3
	20,0
	 
	20,0

	SPANIA
	20,8
	5,9
	4,7
	 
	 
	 
	5,0
	14,3
	20,6

	PORTUGALIA
	3,5
	1,7
	20,9
	11,8
	 
	6,5
	 
	 
	 

	GRECIA
	5,8
	6,8
	 
	2,9
	6,3
	8,7
	 
	 
	 


 

Tabelul 3 – Pentru a treia legislatură – iunie 1989 (%)

	Stat
	PSE
	PPE
	LDR
	RDE
	V
	DR
	CG
	ARC
	NI

	BELGIA
	4,1
	4,6
	9,1
	 
	10,3
	8,3
	 
	6,7
	 

	FRANŢA
	11,3
	7,8
	18,2
	55,0
	27,6
	66,7
	53,8
	6,7
	4,3

	ITALIA
	21,5
	12,3
	6,8
	 
	24,1
	 
	 
	20,0
	30,4

	OLANDA
	4,1
	5,8
	9,1
	 
	6,9
	 
	 
	 
	4,3

	MAREA BRITANIE
	23,6
	21,4
	 
	 
	 
	 
	 
	6,7
	4,3

	GERMANIA
	16,4
	18,8
	11,4
	 
	24,1
	25,0
	 
	 
	17,4

	LUXEMBURG
	1,0
	2,0
	2,3
	 
	 
	 
	 
	 
	 

	IRLANDA
	0,5
	2,6
	4,6
	30,0
	 
	 
	 
	6,7
	4,3

	DANEMARCA
	1,5
	2,6
	6,8
	 
	3,5
	 
	 
	26,7
	4,3

	SPANIA
	13,3
	11,7
	11,3
	10,0
	3,5
	 
	 
	20,0
	21,7

	PORTUGALIA
	3,6
	2,6
	20,5
	 
	 
	 
	23,1
	6,7
	 

	GRECIA
	4,1
	6,5
	 
	5,0
	 
	 
	23,1
	 
	8,7


 

Tabelul 4 – Pentru a patra legislatură – iunie 1994 (%)

	Stat
	PSE
	PPE
	LDR
	V
	GUE/ NLG
	UPE
	EDN
	ARE
	NI

	BELGIA
	3,0
	4,1
	11,5
	8,0
	 
	5,3
	9,7
	 
	 

	FRANŢA
	6,8
	7,5
	1,9
	 
	22,6
	26,4
	35,4
	 
	 

	ITALIA
	8,1
	6,9
	11,5
	16,0
	16,1
	50,9
	 
	10,5
	35,4

	OLANDA
	3,6
	5,8
	19,2
	4,0
	 
	 
	10,5
	 
	 

	MAREA BRITANIE
	28,5
	11,0
	3,8
	 
	 
	 
	 
	10,5
	3,2

	GERMANIA
	18,1
	27,2
	 
	48,0
	 
	 
	 
	 
	 

	LUXEMBURG
	0,9
	1,1
	1,9
	4,0
	 
	 
	 
	 
	 

	IRLANDA
	0,5
	2,3
	1,9
	8,0
	 
	13,2
	 
	 
	 

	DANEMARCA
	1,4
	1,7
	9,6
	 
	3,2
	 
	21,0
	 
	 

	SPANIA
	10,0
	17,3
	3,9
	 
	29,0
	 
	 
	 
	5,3

	PORTUGALIA
	4,5
	0,6
	15,4
	 
	9,7
	5,7
	 
	 
	 

	GRECIA
	4,5
	5,9
	 
	7,7
	12,9
	3,8
	 
	 
	 

	AUSTRIA
	3,6
	3,5
	1,9
	4,0
	 
	 
	 
	 
	16,1

	FINLANDA
	1,8
	2,3
	11,5
	4,0
	3,2
	 
	 
	 
	 

	SUEDIA
	5,0
	3,5
	5,8
	4,0
	3,2
	 
	 
	 
	 


 

Tabelul 5 – Pentru a cincea legislatură – 1999 (mandate)

	Stat
	PSE
	PPE-DE
	ELDR
	GUE/ NGL
	V/ ALE
	UEN
	EDD
	NI

	BELGIA
	5
	5
	5
	 
	7
	 
	 
	3

	FRANŢA
	18
	21
	1
	15
	9
	4
	9
	10

	ITALIA
	16
	34
	8
	6
	2
	10
	 
	11

	OLANDA
	6
	9
	8
	1
	4
	 
	3
	 

	MAREA BRITANIE
	29
	36
	11
	 
	6
	 
	3
	1

	GERMANIA
	35
	53
	 
	7
	4
	 
	 
	 

	LUXEMBURG
	2
	2
	1
	 
	1
	 
	 
	 

	IRLANDA
	1
	5
	1
	 
	2
	6
	 
	 

	DANEMARCA
	2
	1
	6
	3
	 
	1
	3
	 

	SPANIA
	24
	28
	3
	4
	4
	 
	 
	1

	PORTUGALIA
	12
	7
	 
	2
	 
	2
	 
	 

	GRECIA
	9
	9
	 
	7
	 
	 
	 
	 

	AUSTRIA
	7
	7
	 
	 
	2
	 
	 
	5

	FINLANDA
	3
	5
	5
	1
	2
	 
	 
	 

	SUEDIA
	6
	7
	4
	3
	2
	 
	 
	 

	Total
	175
	229
	53
	49
	45
	23
	18
	86


 

Tabelul 6 - Evoluţia ratei de participare la alegerile europene, în perioada 1979-1999 (%)

	 
	1979
	1984
	1989
	1994
	1999

	BELGIA
	91,6
	92,2
	90,7
	90,7
	90

	FRANŢA
	60,7
	56,7
	48,7
	52,7
	47

	ITALIA
	85,5
	83,9
	81,5
	74,8
	70,8

	OLANDA
	58,1
	50,9
	47,5
	35,5
	29,9

	MAREA BRITANIE
	31,6
	32,6
	36,2
	36,4
	24

	GERMANIA
	65,7
	56,8
	62,4
	60,0
	45,2

	LUXEMBURG
	88,9
	87,0
	87,4
	88,5
	49,4

	IRLANDA
	63,6
	47,6
	68,3
	44,0
	50,5

	DANEMARCA
	47,1
	52,3
	46,1
	52,9
	50,4

	SPANIA
	 
	68,9
	54,8
	59,1
	64,4

	PORTUGALIA
	 
	72,2
	51,1
	35,5
	40,4

	GRECIA
	78,6
	77,2
	79,9
	71,2
	49,4

	FINLANDA
	 
	 
	 
	57,6
	30,1

	AUSTRIA
	 
	 
	 
	67,7
	49

	SUEDIA
	 
	 
	 
	41,6
	38,3

